V technických úpravách na rok 2016 sa zostávajúca rezerva z roku 2014 (104 mil. EUR v bežných cenách) presunula do roku 2015 (106 mil. EUR v bežných cenách) a stropy boli zodpovedajúcim spôsobom upravené. V technických úpravách na rok 2017 sa zostávajúca rezerva z roku 2015 (1 288 mil. EUR) presunula do rokov 2018 – 2020. V tohtoročných technických úpravách je vypočítaná celková rezerva pre platby na rok 2016.

K platbám týkajúcim sa iných osobitných nástrojov sa pristupuje ako k platbám, ktoré sú nad rámec stropov VFR. Strop platieb na rok 2016 bol 144 685 mil. EUR v bežných cenách. Platby vykonané v roku 2016 dosahujú výšku 131 819,4 mil. EUR. Táto suma pozostáva z vyplatených platobných rozpočtových prostriedkov schválených v rozpočte na rok 2016 (130 164,4 mil. EUR) a rozpočtových prostriedkov prenesených z roku 2016 do roku 2017 (1 655,0 mil. EUR). Platby týkajúce sa osobitných nástrojov sú vyňaté z plnenia (suma 1 016,3 mil. EUR pozostávajúca z 984,7 mil. EUR vykonaných platieb a 31,7 mil. EUR prenesených platieb). Plnenie zohľadnené pri výpočte celkovej rezervy pre platby je teda 130 803,0 mil. EUR.

Všetky prenosy z roku 2015 do roku 2016 boli na účely výpočtu celkovej rezervy pre platby na rok 2015 považované za vykonané, ale nie všetky boli skutočne vykonané. Prepadnuté prenosy sa teda musia pridať do výpočtov, pretože v skutočnosti predstavujú nedostatočné čerpanie. Prepadnuté prenosy rozpočtových prostriedkov z roku 2015 do roku 2016 predstavujú 109,4 mil. EUR, z toho 0,1 mil. EUR na osobitné nástroje. Celková výška prepadnutých prenosov, ktoré boli zohľadnené, je teda 109,3 mil. EUR.

Zostávajúca rezerva v rámci stropu platieb na rok 2016 je 13 991,3 mil. EUR v bežných cenách (t. j. 144 685 mil. EUR – 130 803 mil. EUR + 109,3 mil. EUR).

Podľa článku 6 ods. 2 nariadenia o VFR sa na výpočet celkovej rezervy pre platby a zodpovedajúcej úpravy stropov použije ročný deflátor vo výške 2 %. Strop na rok 2016 sa teda znižuje o 13 991,3 mil. EUR v bežných cenách alebo o 12 672,0 mil. EUR v cenách roku 2011.

V súlade s očakávaným profilom platobných potrieb sa celková rezerva pre platby presúva do stropov platieb na roky 2018 – 2020 v rovnakých tranžiach v cenách roku 2011 (4 281 mil. EUR), čo zodpovedá zvýšeniu v bežných cenách o 4 852 mil. EUR v roku 2018, o 4 949 mil. EUR v roku 2019 a o 5 048 mil. EUR v roku 2020.

Výsledkom je nezmenený celkový strop platieb na roky 2014 – 2020 v cenách roku 2011 a zvýšenie celkového stropu platieb o 858 mil. EUR v bežných cenách.

V nasledujúcej tabuľke sú uvedené podrobné údaje o výpočte celkovej rezervy pre platby na rok 2016.

V nasledujúcej tabuľke sú uvedené zodpovedajúce úpravy stropov platieb:

4.Osobitné nástroje

Je k dispozícii niekoľko nástrojov, na ktoré sa nevzťahujú výdavkové stropy schválené vo finančnom rámci na roky 2014 – 2020. Cieľom týchto nástrojov je umožniť rýchlu reakciu na mimoriadne alebo nepredvídané udalosti a v rámci určitých limitov zaistiť istú flexibilitu nad rámec schválených stropov pre výdavky.

4.1.Rezerva na núdzovú pomoc

Podľa článku 9 zmeneného nariadenia o VFR môže byť rezerva na núdzovú pomoc mobilizovaná do maximálnej výšky 300 mil. EUR ročne v cenách roku 2011 alebo do výšky 344,6 mil. EUR v roku 2018 v bežných cenách (2 301,4 mil. EUR v bežných cenách na celé obdobie). Nevyužitá časť prostriedkov z predchádzajúceho roka sa môže preniesť do nasledujúceho roka. Prenos z roku 2016 do roku 2017 predstavuje 98,6 mil. EUR.

4.2.Fond solidarity Európskej únie

Podľa článku 10 nariadenia o VFR môže byť Fond solidarity Európskej únie mobilizovaný do maximálnej výšky 500 mil. EUR ročne v cenách roku 2011 alebo do výšky 574,3 mil. EUR v roku 2018 v bežných cenách (3 944,7 mil. EUR v bežných cenách na celé obdobie). Nevyužitá časť prostriedkov z predchádzajúceho roka sa môže preniesť do nasledujúceho roka. Prenos z roku 2016 do roku 2017 predstavuje 563,1 mil. EUR. Suma 508,1 mil. EUR prepadnutá na konci roka 2016 sa použije na zvýšenie rozpočtových prostriedkov pre nástroj flexibility v roku 2017.

4.3.Nástroj flexibility

Podľa článku 11 zmeneného nariadenia o VFR môže byť nástroj flexibility mobilizovaný do maximálnej výšky 600 mil. EUR ročne v cenách roku 2011 alebo do výšky 676 mil. EUR v roku 2017 a 689 mil. EUR v roku 2018 v bežných cenách (4 315 mil. EUR v bežných cenách na celé obdobie). Nevyužitá časť ročných prostriedkov z predchádzajúcich 3 rokov sa môže preniesť.

V súlade s článkom 6 ods. 1 písm. f) odkazujúcim na článok 11 ods. 1 druhý pododsek sa každý rok, počnúc rokom 2017, ročná suma, ktorá je k dispozícii pre nástroj flexibility, zvýši o sumy zodpovedajúce časti ročnej sumy prostriedkov pre Fond solidarity Európskej únie (508,1 mil. EUR) a Európsky fond na prispôsobenie sa globalizácii (137,6 mil. EUR), ktoré prepadli v predchádzajúcom roku.